20.12.2016. Ministru kabineta noteikumu Nr.812 pielikums Nr.138

**Norādījumi veidlapas "Pārskats par darba samaksas struktūru 2018. gadā" (5-darbs) aizpildīšanai**

**1. VISPĀRĪGI NORĀDĪJUMI**

1. Apsekojumu "Pārskats par darba samaksas struktūru" veic reizi četros gados saskaņā ar Eiropas Savienības (ES) tiesību aktiem: Eiropas Padomes 1999. gada 9. marta Regulu (EK) Nr. 530/1999 attiecībā uz strukturālo statistiku par izpeļņu un par darbaspēka izmaksām, Eiropas Komisijas 2000. gada 8. septembra Regulu (EK) Nr. 1916/2000, ar ko īsteno Padomes Regulu (EK) Nr. 530/1999, kā arī Komisijas Regulu (EK) Nr. 1738/2005 (2005. gada 21. oktobris), ar ko groza Regulu (EK) Nr. 1916/2000.

2.Apsekojuma "Pārskats par darba samaksas struktūru" respondents ir komercsabiedrība, individuālais komersants, zemnieku vai zvejnieku saimniecība, iestāde, organizācija, nodibinājums, biedrība vai fonds, kas reģistrēts Valsts ieņēmumu dienestā kā nodokļu maksātājs un sagatavo un iesniedz individuālos statistikas datus pēc Centrālās statistikas pārvaldes (CSP) pieprasījuma.

3.Vietējā vienība ir komercsabiedrība, individuālais komersants, zemnieku vai zvejnieku saimniecība, iestāde, organizācija, nodibinājums, biedrība, fonds vaito daļa (piemēram, cehs, darbnīca, studija, fabrika, veikals, noliktava, birojs, glabātava), kurā veic saimniecisko darbību un kas atrodas pēc pasta adreses ģeogrāfiski identificētā vietā.

4. Tā kā vietējo vienību identificē pēc pasta adreses, vienā adresē var būt vairākas daļas un arī vairāki ekonomiskās darbības veidi. Tādā gadījumā vietējās vienības veidlapā uzrāda visu to daļu un darbības veidu darba ņēmējus kopā, kas atrodas vienā adresē.

Atsevišķos gadījumos šajā apsekojumā CSP nosaka respondentam citu statistisko vienību, par kuru tas iesniedz veidlapu un kura atšķiras no vietējās vienības, kas definēta iepriekš.

5. Apsekojumā statistiskos datus respondents norāda par tām vietējām vienībām, kuru sarakstu CSP paziņo respondentam.

6. Ja CSP nav paziņojusi respondentam vietējo vienību sarakstu, tad datus uzrāda kopā par respondentu.

7. Vietējo vienību sarakstā ir uzrādīts respondents (nosaukums, adrese), kā arī vietējo vienību adreses, par kurām jāiesniedz dati. Katru adresi (un datus par to) uzrāda atsevišķā veidlapā vai atsevišķā elektroniskajā pārskatā.

8. Budžeta iestāžu centralizētās grāmatvedības (republikas pilsētu un novadu pašvaldību, izglītības pārvaldes u.c.) datus uzrāda nevis par vietējām vienībām, bet pa nozarēm saskaņā ar 1. tabulu. Katru no nozarēm sagatavo kā atsevišķu veidlapu. Skaidrojumi par darbības veidiem, kas jāiekļauj attiecīgajā nozarē, ir sniegti 1. tabulā.

1. tabula

|  |  |
| --- | --- |
| Nozares saīsinātais nosaukums | Paskaidrojumi, uzrādot iekļaujamos Saimniecisko darbību statistiskās klasifikācijas (NACE 2. red.) nodaļu (divzīmju) kodus |
| Siltumapgāde  | Siltumapgāde – katlumājas (35). Tikai šajā pārskatā pie šīs nozares iekļauj arī datus par ūdens ieguvi, attīrīšanu un apgādi (36), notekūdeņu savākšanu (37), atkritumu apsaimniekošanu (38), sanitāriju (39), kā arī par komunālās saimniecības dienestiem. |
| Valsts pārvalde un aizsardzība | Pārvalde, pašvaldības policija un ugunsdzēsība (84). |
| Izglītība | Pirmsskolas, sākumizglītības iestādes, vidusskolas, mūzikas, mākslas un sporta skolas, kā arī jebkura ārpusskolas izglītība, kultūras izglītība, tai skaitā bērnu un jauniešu centri, kas nodrošina oficiāli organizētu apmācību galvenokārt hobijam, atpūtai vai pašattīstībai, bet pēc šādām apmācībām netiek izsniegts profesionālās izglītības diploms vai piešķirts bakalaura vai maģistra grāds (85). |
| Sociālā aprūpe ar izmitināšanu | Pansionāti, diennakts sociālās aprūpes centri (87). |
| Sociālā aprūpe bez izmitināšanas | Sociālās aprūpes dienesti bez izmitināšanas, bāriņtiesas, pagasttiesas (88). Tikai šajā pārskatā pie šīs nozares iekļauj arī datus par veselības aizsardzības vietējām vienībām – doktorātiem, ambulancēm, medpunktiem, veselības punktiem, feldšeru punktiem (86). |
| Radošas, mākslinieciskas un izklaides darbības | Kultūras iestāžu darbība – kultūras nami un centri, tautas nami, mākslinieciskās jaunrades centri (90). Tikai šajā pārskatā pie šīs nozares iekļauj arī datus par sporta kompleksu, centru, haļļu, zāļu, stadionu, peldbaseinu, atrakciju un atpūtas parku darbību (93). |
| Bibliotēku un muzeju darbība | Bibliotēkas, muzeji, kultūrvēstures izpētes centri (91). |
| Uzkopšanas darbības | Ēku uzturēšana un ekspluatācija, iekštelpu un fasāžu tīrīšana, ielu slaucīšana, ledus un sniega tīrīšana, ceļu apkopšana, ainavu veidošana un uzturēšana (81)**(neuzrāda algotajos pagaidu sabiedriskajos darbos iesaistītos bezdarbniekus)**. |

9. Respondents iesniedz veidlapu, izmantojot vienu no šādiem veidiem:

9.1. Veidlapu aizpilda EDV sistēmā (ieteicamās pārlūkprogrammas: *Google Chrome v34.*, *Mozilla Firefox v31.*, *Internet Explorer v10.0*, *Opera v31.0* vai šo programmu jaunākas versijas). Ja respondents nav EDV lietotājs, tad par savu vēlmi iesniegt veidlapu šādā veidā tas ziņo CSP pa e-pastu  edv@csb.gov.lv, norādot šādu informāciju: respondenta nosaukumu, nodokļu maksātāja reģistrācijas numuru, veidlapas aizpildītāja vārdu, uzvārdu un tālruņa numuru. Pēc tam CSP piešķir respondentam lietotājvārdu un paroli (paroli pēc tam iespējams mainīt), ar kuru respondents pieslēdzas šai sistēmai (CSP mājaslapā <http://www.csb.gov.lv>) un ievada datus vai arī importē datus no sagatavotas XML datnes. Tas nodrošina pilnīgu respondenta datu konfidencialitāti.

Ja kādu iemeslu dēļ respondents nevar aizpildīt veidlapu EDV sistēmā, lūdzam to iesniegt tālāk minētajos veidos.

9.2. Veidlapu aizpilda, datus kopējot vai ievadot CSP noteiktajā datnes formātā. Aizpildīto datni, kas ierakstīta kompaktdiskā (CD), iesniedz personīgi vai nosūta pa pastu uz CSP Rīgā, Lāčplēša ielā 1, LV-1301. Par vēlmi iesniegt veidlapu šādā veidā respondents ziņo CSP pa e-pastu darbs@csb.gov.lv, norādot šādu informāciju: respondenta nosaukumu, nodokļu maksātāja reģistrācijas numuru, veidlapas aizpildītāja vārdu, uzvārdu un tālruņa numuru. Pēc tam CSP uz respondenta e-pasta adresi nosūta datnes formātu. Aizpildītas datnes nosūtīšana pa e-pastu pilnībā nenodrošina datu konfidencialitātes prasības, tāpēc CSP nav atbildīga par pa e-pastu sūtīto veidlapu datu aizsardzību to sūtīšanas laikā.

9.3. Veidlapu aizpilda kā *Microsoft Access* datni un novieto uz CSP SFTP servera. Komercsabiedrībām un institūcijām, kurām ir pieejams informācijas tehnoloģiju speciālistu atbalsts. Ja respondents vēlas iesniegt veidlapu šādā veidā, ir jānosūta iesniegums, norādot tajā respondenta nosaukumu, nodokļu maksātāja reģistrācijas kodu, veidlapas aizpildītāja vārdu, uzvārdu, tālruņa numuru, e-pasta adresi, kā arī IP adresi, no kuras tiks veikta veidlapas sūtīšana. Vēstule jānosūta CSP Lāčplēša ielā 1, Rīgā, LV-1301.

Pēc iesnieguma saņemšanas CSP nosūta respondentam ierakstītu vēstuli, norādot tajā lietotājvārdu un paroli, lai piekļūtu CSP SFTP serverim. Datnes struktūru CSP nosūta respondentam uz tā e-pasta adresi.

Par lietotājvārda un paroles neizpaušanu ir atbildīgs respondents. Ja lietotājvārds un/vai parole ir nonākusi trešās personas rokās, respondents par to nekavējoties informē CSP.

Lai aizpildīto veidlapu nosūtītu elektroniski, respondentam ir jābūt fiksētai IP adresei, no kuras tas būtu veicams. Respondents novieto datni uz CSP SFTP servera, izmantojot attiecīgu respondenta programmatūru, kas atbalsta SFTP pieslēgumus un par kuru atbildīgs ir pats respondents.

9.4. Veidlapu aizpilda papīra formā. Aizpildīto veidlapu iesniedz personīgi vai nosūta pa pastu, neizmantojot elektroniskos līdzekļus vai faksu. Veidlapas un papildlapas ir pieejamas CSP mājaslapā <http://www.csb.gov.lv>*.*

**2. INFORMĀCIJA PAR RESPONDENTU UN VIETĒJO VIENĪBU (A)**

**2.1. DARBA KOPLĪGUMA VEIDI (A.1.)**

10. Respondents **11.–15. rindā** ar ciparu "1" atzīmē komercsabiedrībā, iestādē un vietējā vienībā pastāvošo darba koplīguma veidu tikai tad, ja tas aptver ne mazāk kā 50 % no darba ņēmējiem. Ja vienlaicīgi pastāv vairāki darba koplīguma veidi, atzīmē tikai vienu no tiem. Ja darba koplīgums nepastāv vai tas aptver mazāk nekā 50 % darba ņēmēju, tad 16. rindā ieraksta ciparu "1".

11. Darba koplīgums ir rakstveida vienošanās par noteikumiem, kas regulē darba tiesisko attiecību saturu, it īpaši darba samaksas un darba aizsardzības organizāciju, darba tiesisko attiecību nodibināšanu un izbeigšanu, darba ņēmēju kvalifikācijas paaugstināšanu, kā arī darba kārtības, darba ņēmēju sociālās aizsardzības u.c. ar darba tiesiskajām attiecībām saistītus jautājumus, un nosaka savstarpējās tiesības un pienākumus.

12. **11. rindā** uzrāda darba koplīgumu komercsabiedrībā vai iestādē, ja vienošanos slēdz darba devējs un darba ņēmēju arodbiedrība vai darba ņēmēju pilnvaroti pārstāvji, ja darba ņēmēji nav apvienojušies arodbiedrībā. Darba koplīgums var ietvert tikai dažas respondenta vietējās vienības vai tā darba ņēmēju grupas.

13. **12. rindā** uzrāda darba koplīgumu tikai vienā vietējā vienībā, ja darba koplīgumu piemēro tikai vienas vietējās vienības darba ņēmējiem.

14. **13**. un **14. rindā** uzrāda attiecīgo darba koplīgumu nozarē vai teritorijā (reģionā), ja to slēdz darba devējs, darba devēju grupa, darba devēju organizācija vai darba devēju organizāciju apvienība ar darba ņēmēju arodbiedrību vai darba ņēmēju arodbiedrību apvienību (savienību).

15. **15. rindā** uzrāda starpkonfederāciju darba koplīgumu, t.i., vienošanos, ko slēdz darba devēju organizāciju apvienība ar darba ņēmēju arodbiedrību apvienību (savienību). Starpkonfederāciju darba koplīgums aptver dažādu nozaru darba ņēmējus.

**2.2. VISPĀRĪGĀS ZIŅAS (A.2.)**

16. Darba ņēmējs pārskata ietvaros ir fiziska persona, kura uz darba līguma vai uzņēmuma līguma, vai līguma par profesionālo militāro dienestu pamata par nolīgto darba samaksu veic noteiktu darbu un par kuru saskaņā ar Darba likumu veic darba laika uzskaiti, vai arī darba laika uzskaiti veic, strādājot uz uzņēmuma līguma pamata.

Darba ņēmēju skaitā iekļauj arī Saeimas un pašvaldību deputātus, Ministru kabineta locekļus, valsts civildienesta ierēdņus, kā arī mācekļus, ja viņiem aprēķina darba samaksu.

17. Kopējo respondenta darba ņēmēju skaitu uzrāda **21. rindā,** kur iekļauj visus darba ņēmējus, kas vienlaicīgi atbilst šādiem kritērijiem:

17.1 bija darba attiecībās 2018. gada 31. oktobrī;

17.2. darba samaksa bija aprēķināta par 2018. gada oktobri;

17.3. 2018. gada oktobrī ir veikta darba laika uzskaite.

Kopējā skaitā ieskaita gan darba ņēmējus pamatdarbā (ar algas nodokļa grāmatiņām), gan blakus darbā (bez algas nodokļa grāmatiņām), gan normāla, gan nepilna darba laika darba ņēmējus, gan nerezidentus saskaņā ar 16. punktā minēto definīciju.

18. Pārskatā **neiekļauj**:

18.1. darba ņēmējus, kuriem darba līgums vai uzņēmuma līgums ir noslēgts par steidzamu, īslaicīgu, vienreizēju darbu veikšanu – ne vairāk kā 43 stundas mēnesī vai 10 stundas nedēļā – un tos darba ņēmējus ar darba vai uzņēmuma līgumu, par kuru darbu izpildi nav iespējams noteikt faktiski nostrādātās stundas;

18.2. darba ņēmējus, kuri nebija darba attiecībās 2018. gada 31. oktobrī, t.i., kurus atbrīvoja no darba 30. oktobrī un agrāk, kā arī tos, kurus pieņēma darbā ar 1. novembri un vēlāk.

18.3. darba ņēmējus, kuriem darba samaksa nebija aprēķināta ne par vienu dienu 2018. gada oktobrī. Piemēram, tie var būt darba ņēmēji, kuri visu gadu bija bērna kopšanas atvaļinājumā vai kuriem visu oktobri bija darbnespējas lapa B.

18.4. darba devējus – personas, kuras veic uzņēmējdarbību vai profesionālo praksi un nodarbina vienu vai vairākas citas personas, bet nesaņem atalgojumu (atalgojumā saņem peļņas daļu);

18.5. pašnodarbinātos – personas, kuras veic uzņēmējdarbību vai profesionālo praksi ar mērķi gūt ienākumus un nenodarbina citus;

18.6. strādājošos respondenta ģimenes (mājsaimniecības) locekļus, kuriem neaprēķina darba samaksu.

19. Ja respondents aizpilda veidlapas par vairākām vietējām vienībām, tad visās vietējo vienību veidlapās 21. rindas dati ir vienādi.

20. **22. rindā** uzrāda darba ņēmēju skaitu vietējā vienībā. Ja veidlapu aizpilda par vairākām vietējām vienībām, tad katru vietējo vienību uzrāda atsevišķā veidlapā (datnē), izmantojot 21. rindas rādītāja aprēķina metodiku. Ja vietējā vienībā darba ņēmēji ir nodarbināti vairākos ekonomiskās darbības veidos, tad uzrāda darba ņēmēju skaitu visos darbības veidos kopā.

21. Respondenti, kuriem nav paziņots vietējo vienību saraksts, 22. rindā uzrāda to pašu kopējo darba ņēmēju skaitu, kuru uzrāda 21. rindā.

22. **23**. un **24. rindu** aizpilda tikai pēc tam, kad respondents ir iepazinies ar darba ņēmēju skaita, ko iekļauj B sadaļā, noteikšanas kārtību.

23. **23. rindā** atzīmē variantu, kuru respondents izvēlas B sadaļas aizpildīšanai:

23.1. Ja B sadaļu aizpilda par visiem respondenta vai vietējās vienības darba ņēmējiem, tad 23. rindā ieraksta ciparu "1".

Tāpat arī gadījumā, ja respondentam vai vietējai vienībai ir vairāk nekā 50 darba ņēmēji un respondents nevēlas veikt darba ņēmēju izlasi, B sadaļu aizpilda par visiem darba ņēmējiem.

23.2. Ja respondentam vai vietējai vienībai ir vairāk nekā 50 darba ņēmēji un respondents veic darba ņēmēju izlasi B sadaļas aizpildīšanai, tad 23. rindā ieraksta ciparu "2".

24. Darba ņēmēju skaitu, par kuriem aizpilda veidlapas B sadaļu, uzrāda 24. rindā.

**3. DARBA ŅĒMĒJU SKAITA, KO IEKĻAUJ B SADAĻĀ, NOTEIKŠANAS KĀRTĪBA**

25. Darba ņēmēju skaitu, ko iekļauj B sadaļā, nosaka pēc A.2. sadaļas 22. rindas datiem šādi:

25.1. ja 22. rindā ir 1–50 darba ņēmēji, tad B sadaļu aizpilda par visiem šiem darba ņēmējiem;

25.2. ja 22. rindā ir vairāk nekā 50 darba ņēmēji, tad respondents izvēlas vienu no šiem variantiem:

25.2.1. B sadaļu aizpilda par visiem darba ņēmējiem, kurus uzrāda 22. rindā;

25.2.2. B sadaļu aizpilda par mazāku darba ņēmēju skaitu, nekā uzrādīts 22. rindā, saskaņā ar 2. tabulu.

2. tabula

|  |  |  |
| --- | --- | --- |
| Nr. p. k. | Darba ņēmēju skaits 2018. gada 31. oktobrī saskaņā ar A.2. sadaļas 22. rindu | Minimālais darba ņēmēju skaits, ko uzrāda veidlapas B sadaļā |
|  | 1 | 2 |
| 1. | 1–50 | visi |
| 2. | 51–69 | 50 |
| 3. | 70–149 | 60 |
| 4. | 150–249 | 70 |
| 5. | 250–499 | 80 |
| 6. | 500–999 | 90 |
| 7. | 1000 un vairāk | 8 % no A.2. sadaļas 22. rindas |

Izvēloties šo variantu, respondents veic darba ņēmēju izlasi saskaņā ar turpmāk minētajiem darba ņēmēju izlases veidošanas noteikumiem.

Piemērs. Respondentam 2018. gada 31. oktobrī darba attiecībās bija 255 darba ņēmēji, bet vietējā vienībā "X" darba attiecībās bija 124 darba ņēmēji.

Respondenta 15 darba ņēmējiem 2018. gada oktobrī darba samaksa nebija aprēķināta ne par vienu dienu, līdz ar to šos darba ņēmējus neiekļauj 21. rindā, bet vietējā vienībā "X" bija 4 šādi darba ņēmēji, kurus neiekļauj 22. rindā.

Respondents 21. rindā uzrāda 240 darba ņēmējus (255 – 15 = 240), bet 22. rindā uzrāda 120 darba ņēmējus (124 – 4 = 120). Saskaņā ar 2. tabulu (A.2. sadaļas 23. rinda = 2), veicot darba ņēmēju izlasi (A.2. sadaļas 24. rinda = 60), veidlapas B sadaļā uzrāda datus tikai par 60 darba ņēmējiem. Ja respondents vēlas, darba ņēmēju izlasi var neveikt (A.2. sadaļas 23. rinda = 1 un A.2. sadaļas 24. rinda = 120), bet tad B sadaļā uzrāda datus par visiem 120 darba ņēmējiem.

**4. DARBA ŅĒMĒJU IZLASES VEIDOŠANAS NOTEIKUMI
VEIDLAPAS B SADAĻAI**

26. Darba ņēmēju izlasi veic, vadoties tikai pēc dzimšanas dienas datuma, neņemot vērā ne dzimšanas mēnesi, ne gadu, ne arī jebkādu citu pazīmi. Veicot darba ņēmēju atlasi, iesakām darba ņēmējus sagrupēt pēc dzimšanas dienas datuma augošā secībā.

27. Darba ņēmēju **atlasi** vienmēr sāk ar tiem darba ņēmējiem, kuri dzimuši **15. datumā**.

28. Ja darba ņēmēju skaits, kuri dzimuši 15. datumā, nesasniedz minimālo darba ņēmēju skaitu,kas ir jāiekļauj B sadaļā, tad kā nākamos izvēlas tos darba ņēmējus, kuri dzimuši nākamajos datumos: 16. datumā, 17. datumā utt.

29. Savukārt, ja pēdējam dzimšanas dienas datumam atlasīto darba ņēmēju skaits pārsniedz nepieciešamo, tad darba ņēmējus pēdējā datumā atlasa pēc uzvārda alfabētiskā secībā.

**5. DATI PAR DARBA ŅĒMĒJIEM (B)**

 **(RĀDĪTĀJUS AIZPILDA PAR KATRU ATLASĪTO DARBA ŅĒMĒJU)**

30. Veidlapas B sadaļā katrai atlasītajai personai paredzēta viena rinda. Vienā rindā ieraksta datus par vienu un to pašu atlasīto darba ņēmēju.

31. Vispārējos datus par katru darba ņēmēju 2.– 9. ailē iegūst no personāla uzskaites dokumentiem.

32. **B. ailē** norāda numuru pēc kārtas. Darba ņēmējus numurē pēc kārtas augošā secībā, sākot ar numuru "1". Šis numurs nepieciešams, lai noteiktu rindu kopskaitu un ātrāk atrastu nepieciešamo rindu neskaidrību gadījumos. Ierakstu secību saglabā vienādu gan aizpildītajā veidlapā (datnē), ko iesniedz CSP, gan tajā, kas paliek pie respondenta.

33. **2. ailē** norāda dzimumu. Sievietes kodē ar ciparu "1", bet vīriešus – ar ciparu "2".

34. **3. ailē** norāda dzimšanas datus šādā secībā: dzimšanas diena, mēnesis un dzimšanas gada četri cipari (DD.MM.GGGG). Ja dzimšanas datums ir viencipara skaitlis, tad sākumā raksta "0", piemēram, 1962. gada 1. septembri uzrāda šādi: 01.09.1962.

35. **4. ailē** norāda kodu, kas atbilst augstākajam sekmīgi iegūtajam izglītības līmenim saskaņā ar pielikumu "Izglītības līmeņu kodi veidlapas "Pārskats par darba samaksas struktūru 2018. gadā" (5-darbs) B sadaļas 4. ailei".

36. Aizpildot **5. aili**, jāņem vērā, ka veidlapā 4 zīmju profesiju kodi (atsevišķo grupu kodi) vai 6 zīmju profesiju kodi jāuzrāda saskaņā ar profesiju klasifikāciju atbilstoši Ministru kabineta 2017. gada 23. maija noteikumiem Nr. 264 "Noteikumi par Profesiju klasifikatoru, profesijai atbilstošajiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību". Profesiju kodus nosaka pēc ieņemamā amata (profesijas), kādā darba ņēmējs strādā 2018. gada oktobrī, nevis pēc izglītības dokumenta.

37. **6. ailē** ieraksta profesijas nosaukumu (aprakstu) tikai gadījumos, kad nav precīzi zināms profesijas kods vismaz 4 zīmju līmenī.

38. Mācekļus un praktikantus, kuriem ir darba līgums, kodē ar to profesijas kodu, kurā viņi strādā mācekļa laikā.

39. Darba ņēmējam, kas pie viena respondenta savieno divus amatus (profesijas), uzrāda tikai pamata profesiju, vadoties pēc tā, kurā profesijā darba ņēmējs strādā lielāko darba laika daļu.

40. Profesiju klasifikatoru respondenti var aplūkot un lejupielādēt Labklājības ministrijas mājaslapā: www.lm.gov.lv sadaļā *Darba devējiem / Profesiju klasifikators.*

41. **7. ailē** uzrāda, vai darba ņēmējs strādā normālo vai nepilnu darba laiku:

41.1. normālo darba laiku atzīmē, ja darba ņēmējs strādā darba koplīgumā paredzēto vai normālo darba laiku, vai vairāk par to, kā arī vienu vai vairākas slodzes, maiņas. Normālo darba laiku uzrāda arī darba ņēmējiem, kuriem normatīvajos aktos noteikts saīsināts darba laiks. Šādus darba ņēmējus kodē ar ciparu "1". Pieļaujams, ka pie normāla darba laika darba ņēmējiem pieskaita tos, kuri strādā līdz 10 % mazāk par darba koplīgumā paredzēto vai normālo darba laiku.

41.2. nepilnu darba laiku atzīmē visos citos gadījumos, kas var būt šādi:

41.2.1. darba ņēmējam darba vai uzņēmuma līgumā ar darba devēju ir noteikts nepilns darba laiks (nepilna slodze, nepilna darba diena vai nepilna darba nedēļa).

41.2.2. darba ņēmējs faktiski strādā nepilnu darba laiku (arī tad, ja darba vai uzņēmuma līgumā tas nav fiksēts). Tas attiecas arī uz tiem darba ņēmējiem, kuriem darba devējs nenodrošina normālo darba laiku sakarā ar pasūtījumu vai darba apjoma trūkumu.

42. Nepilnu darba laiku 7. ailē uzrāda kā daļu no normālā darba laika darba ņēmēju nostrādāto stundu skaita ar divām zīmēm aiz komata (0,XX), kas vienmēr ir mazāks par 1.

43. Ja darba ņēmējam gada laikā normālais darba laiks un nepilns darba laiks ir mainījies, tad 7. ailē uzrāda to, kas darba ņēmējam ir oktobrī.

Piemērs. Ja darba ņēmējs parasti strādā ¾ no normālā darba laika, kas nedrīkst pārsniegt astoņas stundas, bet normālais nedēļas darba laiks ir 40 stundas, tad 7. ailē ieraksta "0,75".

44. **8. ailē** norāda darba līguma vai uzņēmuma līguma veidu:

44.1. uz nenoteiktu laiku – kodē ar ciparu "1";

44.2. uz noteiktu laiku (piemēram, sezonas darbs, darba ņēmēja aizvietošana uz laiku, līdz viņš atgriežas darbā, noteikts pagaidu darbs, izņemot mācekļus un praktikantus) – kodē ar ciparu "2";

44.3. uz noteikta darba izpildīšanas laiku – kodē ar ciparu "3";

44.4. māceklis, praktikants – kodē ar ciparu "4".

45. Par mācekļiem vai praktikantiem uzskata darba ņēmējus, kuri vēl pilnībā nepiedalās ražošanas procesā un ar kuriem ir personīgi noslēgts līgums, un kuri saņem darba samaksu.

46. **9. ailē** uzrāda pie respondenta nostrādāto kopējo pilno gadu skaitu līdz 2018. gada 31. oktobrim. Pilno gadu skaitu nosaka, sākot no gada un mēneša, kad darba ņēmējs sāka darbu pie respondenta.

1. piemērs. Darba ņēmējs pieņemts darbā 2018. gada 25. janvārī un joprojām ir darba attiecībās. Šajā gadījumā darba ņēmējs nenostrādā pilnu 2018. gadu, tāpēc 9. ailē ieraksta "0".

2. piemērs. Darba ņēmējs pieņemts darbā 2003. gada septembrī, bet atbrīvots no darba 2018. gada novembrī. No 2003. gada septembra līdz 2018. gada novembrim ir pilni 15 gadi un 2 mēneši. Veidlapā uzrāda tikai nostrādāto pilno gadu skaitu, kas šajā gadījumā ir 15.

47. **10. ailē** uzrāda aprēķināto bruto darba samaksu par periodu no 2018. gada 1. janvāra līdz 31. decembrim (par visiem 2018. gada mēnešiem).

48. Respondenti, kuri aizpilda veidlapu “2-darbs”, “2-darbs – pašvaldības” vai “2-darbs (īsā)”, bruto darba samaksā iekļauj visas tās pašas pozīcijas, kuras ieskaita atbilstošā veidlapas 1470. rindas 1. ailē – aprēķinātā bruto darba samaksa.

49. Bruto darba samaksu vai citas veidlapā minētās bruto izmaksas norāda, ieskaitot algas nodokli un darba ņēmēja valsts sociālās apdrošināšanas obligātās iemaksas.

50. **10. ailē** bruto darba samaksā ietilpstšādas pozīcijas neatkarīgi no izmaksu finansēšanas avota:

50.1. regulārā (tiešā) darba samaksa jeb regulāra atlīdzība skaidras vai bezskaidras naudas maksājumu veidā, ko gada laikā aprēķina katru mēnesi:

50.1.1. darba alga (mēnešalga), ko aprēķina atbilstoši nostrādātajam darba laikam neatkarīgi no paveiktā darba daudzuma (laika alga) vai atbilstoši paveiktā darba daudzumam neatkarīgi no laika, kādā tas paveikts (akorda alga);

50.1.2. prēmijas un piemaksa par papildu darbu, kas veikts līdztekus pamatdarbam pie viena un tā paša respondenta (piemēram, par uz laiku promesoša darba ņēmēja pienākumu pildīšanu; par profesiju, amatu savienošanu); piemaksa par virsstundu darbu vai darbu svētku dienā; piemaksa par nakts darbu, maiņu darbu; piemaksa par darbu īpašos apstākļos (risku, troksni, smagu, kaitīgu darbu); par individuāli veiktu darbu, produkcijas apjomu, ražīgumu, atbildību, centību, precizitāti, kvalifikāciju un īpašām zināšanām; citas regulārās prēmijas un piemaksas, kas paredzētas darba līgumā vai darba koplīgumā;

50.1.3. autoratlīdzība (honorārs) par tādiem darbiem, kuru radīšana, izdošana vai izpilde nav pārsniegusi vienu kalendāro mēnesi;

50.1.4. ikgadējā apmaksātā atvaļinājuma un papildatvaļinājuma apmaksa;

50.1.5. atlīdzība gadījumos, kad darba ņēmējs neveic darbu attaisnojošu iemeslu dēļ, tai skaitā atlīdzība par dīkstāvēm;

50.1.6. darbnespējas lapas A samaksa;

50.2. neregulārā darba samaksa, t.i., ko neaprēķina regulāri katru mēnesi:

50.2.1. prēmijas un piemaksas, ko maksā noteiktos laika posmos, nevis regulāri katru mēnesi, piemaksas, kas saistītas ar individuāli vai kolektīvi veiktu darbu, naudas balvas. Piemēram, neregulāras prēmijas – ceturkšņa, pusgada un par lielāku laika periodu, prēmijas svētkos, 13. alga;

50.2.2. piemaksas pie atvaļinājuma, atvaļinājuma pabalsts, kā arī kompensācija par neizmantoto ikgadējo apmaksāto atvaļinājumu;

50.2.3. pie neregulārām izmaksām pieskaita arī autoratlīdzību (honorāru) par tādiem darbiem, kuru radīšana, izdošana vai izpilde ir pārsniegusi vienu kalendāro mēnesi.

51. **10. ailē** neiekļauj:

51.1. darba samaksu natūrā, ko uzrāda atsevišķi 13. ailē;

51.2. darba devēja pabalstus;

51.3. atlaišanas pabalstu;

51.4. darba devēja valsts sociālās apdrošināšanas obligātās iemaksas;

51.5. darba devēja brīvprātīgās sociālās apdrošināšanas iemaksas;

51.6. darba devēja aprēķināto uzņēmējdarbības riska valsts nodevu;

51.7. darba devēja ražošanas procesam nepieciešamos izdevumus:

51.7.1. darba ņēmēju profesionālajai apmācībai vai kvalifikācijas paaugstināšanai, t.i., izdevumus kursiem vai apmācībām, ko respondents daļēji vai pilnībā finansē saviem darba ņēmējiem;

51.7.2. darba (dienesta) un mācību komandējumiem, kā arī darba ņēmēju darba braucieniem, ja viņu darbs vai dienests saistīts ar izbraukumiem un pārvietošanos vai darbs norisinās ceļā (piemēram, dienas nauda, ceļa izdevumi u.c.);

51.7.3. darba apģērba iegādei;

51.7.4. darba ņēmēju veselības pārbaužu veikšanai;

51.7.5. darba vietas labiekārtošanai;

51.7.6. tāda veida izmitināšanas pakalpojumiem darba vietā, kurus nevar izmantot darba ņēmēju mājsaimniecības – kajītes, guļamzāles, barakas utt.;

51.7.7. ēdienu vai dzērienu iegādei darba ņēmējiem, ja tie nepieciešami, ņemot vērā specifiskus darba apstākļus;

51.7.8. darba ņēmējiem tādu instrumentu, iekārtu, specapģērba un individuālo aizsardzības līdzekļu iegādei, kas nepieciešami tikai vai galvenokārt viņu darbam, vai tai daļa no viņu darba algas, kas darba ņēmējiem saskaņā ar darba līgumu jāiztērē šādiem pirkumiem;

51.8. izmaksātās dividendes (tā nav darba samaksa, bet gan ienākums no īpašuma);

51.9. Eiropas Sociālā fonda un valsts finansējumu pedagogu mērķstipendijām.

52. Ja darba ņēmējs ar algas nodokļagrāmatiņupie tā paša respondenta strādā arī papildu darbu, tad par papildu darbu aprēķināto piemaksu iekļauj kopējā darba samaksā.

53. Ja darba ņēmējs pie tā paša respondenta saņem arī autoratlīdzību, tad to iekļauj darba samaksā.

54. **11. ailē** uzrāda aprēķināto bruto darba samaksu bez visu veidu neregulārām izmaksām par periodu no 2018. gada 1. janvāra līdz 31. decembrim (par visiem 2018. gada mēnešiem). Iekļauj 10. ailē uzrādītās darba samaksas pozīcijas bez neregulāriem maksājumiem, kas minēti 50.2. punktā.

55. **12. ailē** uzrāda mēnešu skaitu, par kuriem aprēķināta bruto darba samaksa 2018. gadā. Neiekļauj, piemēram, šādus periodus: bezalgas atvaļinājums, darbnespējas lapa B, bērna kopšanas atvaļinājums, par kuriem darba samaksu neaprēķina.

Piemērs 55. punktam. Darba ņēmēju pieņem darbā 2018. gada 13. janvārī, bet atbrīvo no darba 2018. gada 21. novembrī. No 2018. gada 20. maija līdz 2014. gada 28. maijam darba ņēmējam ir darbnespējas lapa B.

Vienkāršots aprēķins mēnešu skaitam, par kuriem aprēķināta darba samaksa, ir šāds:

 pilnu mēnešu skaits ir 9 (februāris līdz oktobris);

 janvārī 19 kalendārās dienas darba attiecībās (no 13. janvāra līdz 31. janvārim) dala ar visām janvāra kalendārajām dienām (31), iegūst 0,613;

 novembra 21 kalendārās dienas darba attiecībās (no 1. novembra līdz 21. novembrim) dala ar visām novembra kalendārajām dienām (30), iegūst 0,700.

Mēnešu skaitā, par kuru aprēķināta darba samaksa, neiekļauj darbnespējas lapas B periodu no 20. līdz 28. maijam, t.i., 9 kalendārās dienas. Šīs 9 dienas dala ar kalendāro dienu skaitu maijā (31) un iegūst 0,290.

Tātad mēnešu skaits, par kuriem aprēķināta darba samaksa 2018. gadā, kopā ir: 9 + 0,613 + 0,700 – 0,290 =  10,0, ko uzrāda 12. ailē.

56. **13. ailē** uzrāda bruto darba samaksu natūrā par periodu no 2018. gada 1. janvāra līdz 31. decembrim (par visiem 2018. gada mēnešiem).

57. Respondenti, kuri aizpilda veidlapu “2-darbs”, “2-darbs – pašvaldības” vai “2-darbs (īsā)”, bruto darba samaksā natūrā iekļauj visas tās pašas izmaksas, kuras iekļauj veidlapā “2-darbs”, “2-darbs – pašvaldības” vai “2–darbs (īsā)” 310. rindā – bruto darba samaksa natūrā.

58. Bruto darba samaksa natūrā sastāv no precēm un pakalpojumiem, ko darba devējs sniedz darba ņēmējiem par brīvu, par pazeminātām cenām vai par cenām, ko darba devējs faktiski samaksājis 2018. gadā.Šīs preces un pakalpojumi nav nepieciešamidarba devēja ražošanas vai darbības procesam. Darba ņēmējiem tas ir papildu ienākums: viņiem būtu jāmaksā tirgus cena, ja šīs preces vai pakalpojumus būtu pirkuši paši.

59. Preces un pakalpojumus vērtē bāzes cenās (t.i., bez transporta un tirdzniecības uzcenojuma), ja darba devējs tās saražojis, un pircēju cenās, ja darba devējs tās nopircis (t.i., cenās, ko darba devējs faktiski samaksājis).

60. Piedāvājot preces un pakalpojumus bez maksas, kopējo darba samaksas natūrā vērtību aprēķina saskaņā ar attiecīgo preču un pakalpojumu bāzes cenām (vai darba devēja pircēju cenām, ja viņš tās pircis). Piedāvājot preces un pakalpojumus par pazeminātām cenām, vērtību iegūst kā starpību starp iepriekš izskaidroto aprēķinu un darba ņēmēja samaksāto summu.

61. Darba samaksa natūrā ir:

61.1. darba devēja saražotās preces un pakalpojumi, kas sniegti darba ņēmējiem. Piemēram, bez maksas vai par pazeminātām cenām izsniegtā pārtika pārtikas ražošanas uzņēmumā; datori – datoru ražošanas firmā; apģērbs – apģērbu ražošanas uzņēmumā (izņemot darba apģērbu); bezmaksas ceļošana dzelzceļa vai aviokompāniju darba ņēmējiem;

61.2. darba devēja izdevumi darba ņēmēju nodrošināšanai ar mājokli vai dzīvojamo platību, ieskaitot izdevumus par respondenta īpašumā esošo dzīvojamo platību (izdevumi tās uzturēšanai un administrēšanai, nodokļu samaksai un apdrošināšanai, atskaitot darba ņēmēju samaksāto summu). Uzrāda arī darba devēja samaksātā darba ņēmēju dzīvojamo telpu īres maksa un maksa par komunālajiem pakalpojumiem, kā arī neatmaksājami aizdevumi vai aizdevumi ar samazinātām procentu likmēm mājokļa vai dzīvojamās platības iegādei vai celtniecībai. Nav jāiekļauj pabalsts darba ņēmēja pārcelšanās gadījumā;

61.3. darba devēja izdevumi transportlīdzekļu (automobiļu) lietošanai personīgajām vajadzībām. Tajos ieskaita ekspluatācijas neto izmaksas, ko sedz respondents (ikgadējās līzinga izmaksas un procentu maksājumi, amortizācija, apdrošināšana, uzturēšana un remonti, kā arī autostāvvietas pakalpojumi). Neieskaita kapitālizmaksas, kas saistītas ar transportlīdzekļu iegādi, nekādus ienākumus, ko gūst, transportlīdzekļus pārdodot tālāk, vai izmaksu daļu, kas attiecas uz lietošanu darba vajadzībām. Datus aprēķina, balstoties uz pieejamo informāciju, piemēram, ierakstiem par attiecīgā veida transportlīdzekļu parku, vidējās transportlīdzekļa vērtības novērtējumu un novērtējumu par daļu, kas attiecas uz gadījumiem, kad nodarbinātie transportlīdzekļus lieto personīgajām vajadzībām;

61.4. kompensācijas izmaksas, ko darba devējs darbiniekam izmaksā sakarā ar darbiniekam piederoša personiskā transportlīdzekļa izmantošanu (kas atbilstoši darba līgumam tiek izmantots darba vajadzībām), kas pēc Ministru kabineta noteikumiem pārsniedz ar nodokli neapliekamās kompensācijas izmaksas;

61.5. darba devēja pirktās preces vai pakalpojumi, kas sniegti darba ņēmējiem;

61.6. darba devēja pilnīgi vai daļēji segti izdevumi par darbinieku ēdināšanu (atlaides, taloni); uzturdevas kompensācija;

61.7. izdevumi kultūras, atpūtas, sporta pakalpojumu sniegšanai darba ņēmējiem, tai skaitā izdevumi tūrisma ceļazīmēm, dažādu abonementu apmaksa; izdevumi vasarnīcām un brīvdienu pavadīšanas telpām darba ņēmējiem un viņu ģimenēm;

61.8. izmaksas, kas saistītas ar mazbērnu novietnes, bērnudārza nodrošināšanu darbinieku bērniem;

61.9. darba ņēmēju apkalpošanai paredzēto veikalu uzturēšanas izmaksas (amortizācija, kārtējie remonti, ēku un iekārtu regulāra uzturēšana bez darba algas personālam);

61.10. transporta izdevumu segšana no mājām uz darba vietu un atpakaļ;

61.11. mobilā tālruņa, ko lieto gan darba, gan personīgajām vajadzībām, rēķina daļas apmaksa, kuru sedz darba devējs;

61.12. darba ņēmējiem piešķirtās prēmijakcijas;

61.13. darba devēja pārņemtā procentu daļa, ja viņš piešķir aizdevumus darba ņēmējiem par samazinātām procentu likmēm vai bez procentiem. Šo vērtību var noteikt, atņemot faktiski samaksātos procentus no summas, kas darba ņēmējam būtu jāmaksā, ja kredītam piemērotu tirgus likmes;

61.14. maksājumi darba ņēmēju noguldījumu projektiem. Tās ir summas, ko iemaksā darba ņēmēju noguldījumiem, akciju iegādei utt. Maksājumi, ko veic, lai izveidotu īpašu fondu komersanta akciju vai citu finanšu aktīvu iegādei darba ņēmējiem, pat ja tiem nav tiešas pieejas šiem aktīviem, jāsamazina par jebkuru nodokļu atvieglojuma summu, ko tiem var piemērot. Akciju izplatīšanu personālam vai īpašajiem fondiem bez maksas vai to pārdošanu par pazeminātu cenu var uzskatīt par izdevumiem tikai tad, ja attiecīgās akcijas pērk tirgū. Pašizmaksu nosaka pēc starpības starp iepirkuma cenu un pārdošanas vai transferta cenu;

61.15. darba devēja maksājumi arodbiedrību fondos;

61.16. dāvanas un mantiskās balvas.

62. **14. ailē** uzrāda 2018. gadā apmaksājamo atvaļinājumu dienu skaitu, kas pienākas par atbilstošo periodu, iekļaujot tikai kalendārās darba dienas.

62.1. gadā apmaksājamo atvaļinājumu dienu kopējā skaitā ieskaita ikgadējā apmaksājamā atvaļinājuma, kā arī apmaksājamā papildatvaļinājuma kalendārās darba dienas, kas var tikt piešķirtas par darba stāžu, īpašu uzdevumu izpildi, asins nodošanu ārstniecības iestādē (donoriem) u.c. iemeslu dēļ vai darba koplīgumā noteiktajos citos gadījumos;

62.2. gadā apmaksājamo atvaļinājumu dienu kopējo skaitu uzrāda neatkarīgi no tā, vai atvaļinājuma dienas tiek izmantotas vai ne;

62.3. gadā apmaksājamo atvaļinājumu dienuskaitā neiekļauj brīvdienas (sestdienas un svētdienas), svētku dienas, mācību atvaļinājumu, kā arī pārejošas darbnespējas laiku un atvaļinājumus bez darba samaksas saglabāšanas.

63. Aizpildot 14. aili, jāņem vērā šādi nosacījumi:

63.1. **14. ailē** nerāda pārceltās ikgadējā apmaksājamā atvaļinājuma dienas no iepriekšējā 2017. gada atvaļinājuma, bet tikai kārtējā gada apmaksājamos atvaļinājumus, t.i., 2018. gada atvaļinājuma dienas;

63.2. ja darba ņēmējs 2018. gadā izmantoja tikai daļu no ikgadējā apmaksājamā atvaļinājuma, bet atlikušo daļu pārcēla uz 2019. gadu, tad 14. ailē uzrāda gan izmantoto, gan pārcelto daļu kopā jeb to dienu skaitu, kāds darba ņēmējam pienācās 2018. gadā.

64. **15. ailē** uzrāda aprēķināto bruto darba samaksu bez visu veidu neregulārām izmaksām par 2018. gada oktobri. Rādītāja saturs atbilst 11. ailes rādītāja saturam, bet datus uzrāda tikai par oktobri.

65. **16. ailē** uzrāda aprēķināto darba samaksu par virsstundām, ieskaitot piemaksas, par 2018. gada oktobri (no 15. ailes). Neiekļauj samaksu par citos periodos nostrādātām virsstundām.

66. **17. ailē** uzrāda aprēķināto piemaksu par maiņu darbu 2018. gada oktobrī (no 15. ailes). Tā ir īpaša piemaksa par maiņu darbu, nakts darbu un darbu brīvdienās, ja šo darbu neuzskata par virsstundām. Iekļaujamā summa ir piemaksa vai papildsamaksa, nevis kopējā samaksa par šādu maiņu darbu.

67. **18. ailē** uzrāda apmaksāto stundu skaitu par 2018. gada oktobri.

67.1. apmaksātās stundas = faktiski nostrādātās un apmaksātās stundas + faktiski nenostrādātās, bet darba devēja apmaksātās stundas;

67.2. respondentiem, kuri aizpilda veidlapu
“2-darbs”, “2-darbs – pašvaldības” vai “2-darbs (īsā)” rādītāja saturs atbilst 1310. un 1340. rindas rādītāju aprēķina metodoloģijai;

67.3. faktiski nostrādāto stundu skaitā ietver arī virsstundas;

67.4. nostrādātajās stundās ieskaita arī laiku, ko velta tādiem uzdevumiem kā sagatavošanās darbam, darbarīku sagatavošana, tīrīšana; īslaicīgai atpūtai darba vietā, ieskaitot tējas un kafijas pauzes; laiku, ko pavada darba vietā, neveicot nekādu darbu, piemēram, ja trūkst darba, par ko maksā saskaņā ar darba līgumu;

67.5. katru stundu, ko nostrādā papildus parastajām darba stundām neatkarīgi no samaksas likmes stundā, ko piemēro (piemēram, divkārša samaksa), uzrāda kā vienu stundu;

67.6. faktiski nostrādāto stundu skaitā neiekļauj Darba likumā noteikto pārtraukumu atpūtai un ēšanai, kā arī laiku, ko pavada ceļā no mājām uz darbu un atpakaļ;

67.7. ja darba ņēmējs apvieno pamatdarbu ar papildu darbu, amatu, profesiju vai slodzi un darbus faktiski veic vienā un tajā pašā laika periodā, tad faktiski nostrādāto stundu skaitu uzrāda atbilstoši pamatdarbam, neņemot vērā papildu amatu, profesiju vai slodzi arī tad, ja par to ir papildu samaksa;

67.8. faktiski nenostrādātās, bet apmaksātās stundas uzrāda par tām dienām, par kurām aprēķina samaksu, bet darba ņēmējs nestrādā, neņemot vērā, vai tās ir kalendārās brīvdienas vai darba dienas:

67.8.1. bijis ikgadējais apmaksātais atvaļinājums vai papildatvaļinājums;

67.8.2. bijusi darbnespējas lapa A;

67.8.3. bijušas apmaksātas dīkstāves;

67.8.4. bijusi atlīdzība par svētku dienām;

67.8.5. bijušas citas apmaksātas, bet nenostrādātas dienas vai dienu daļas, piemēram, donoriem.

67.9. Minētās dienas pārrēķina stundās atkarībā no darba līgumā noteiktā darba režīma vai iekšējās darba kārtības noteikumiem.

68. **18. ailē** neiekļauj laiku, par kuru samaksāta kompensācija par neizmantoto ikgadējo apmaksāto atvaļinājumu.

69. **19. ailē** uzrāda apmaksāto virsstundu skaitu par 2018. gada oktobri (no 18. ailes). Apmaksātās virsstundas ir stundas, kas nostrādātas un apmaksātas virs normālā darba laika.

70. **20. ailē** uzrāda "1", ja darba ņēmējam par 2018. gada oktobri aprēķinātajā darba samaksā (15. ailē) ir iekļauta darbnespējas lapas A samaksa un tā aprēķināta mazāk par 100 % no vidējās izpeļņas, kā tas noteikts normatīvajos tiesību aktos:

70.1. ja darba ņēmējam nebija darbnespējas lapas A par oktobra dienām, tad 20. aile ir tukša;

70.2. 20. aile ir tukša arī gadījumos, kad saskaņā ar darba koplīgumu darbnespējas lapa A samaksāta 100 % apmērā no vidējās izpeļņas.

Darba samaksas statistikas daļa

Pielikums norādījumiem veidlapas

"Pārskats par darba samaksas struktūru

2018. gadā" (5-darbs) aizpildīšanai

**Izglītības līmeņu kodi veidlapas "Pārskats par darba samaksas struktūru 2018. gadā" (5-darbs)
B sadaļas 4. ailei**

(Izglītības klasifikācija, kas pielīdzināta starptautiskajai standartizētajai izglītības klasifikācijai (ISCED 2011))

|  |  |  |
| --- | --- | --- |
| Izglītība | Kods | Paskaidrojumi |
| Zemāka par sākumskolas izglītību, nav skolas izglītības | 1 | Nepabeigta sākumskolas izglītība, kā arī personas, kas nav mācījušās skolā, neatkarīgi no prasmes lasīt un rakstīt. |
| Sākumskolas izglītība  | 2 | Pabeigts mazāks klašu skaits, nekā nepieciešams pamatizglītības līmenim, taču līdz 2005. gadam pabeigtas vismaz 4 klases, no 2006. gada – 6 klases. |
| ***Pamatizglītība*** |
| Pamatizglītība, ieskaitot profesionālo pamatizglītību  | 3 | Pabeigts šāds klašu skaits: no 1941. g. līdz 1961. g. – 7 klases; no 1962. g. līdz 1989. g. – 8 klases; 1990. g. un vēlāk – 9 klases. |
| Retos gadījumos, kad pēc nepabeigtas pamatizglītības tiek apgūtas kādas arodapmācības programmas (piem., atsevišķās lauksaimniecības skolās, ieslodzījuma vietu iestādēs). Mācību ilgums ir 1–2 gadi. |
| Arodizglītība ar pedagoģisko korekciju – pēc 8 klasēm | 4 | Tiek dota iespēja paralēli profesionālās kvalifikācijas apguvei iegūt arī vispārējo pamatizglītību. Iegūts atestāts par arodizglītību un apliecība par pamatizglītību. Mācību ilgums ir 3 gadi. |
| ***Vidējā izglītība*** |
| vispārējā vidējā izglītība | 5 | Pabeigtas 10–11 klases līdz 1989. g.; 1990. g. un vēlāk – 12 klases. |
| profesionālā vidējā izglītība | 6 | Pēc pamatskolas vai vidusskolas absolvēta arodskola/tehnikums, vai arī pēc arodskolas/tehnikuma, kas nedod vidējo izglītību, apgūti vispārizglītojošie priekšmeti. |
| ***Augstākā izglītība*** |
| pirmā līmeņa profesionālā augstākā izglītība (koledžas)  | 7 | Attiecas tikai uz personām, kuras augstskolās vai koledžās mācījušās 2–3 gadus un ir absolvējušas šī līmeņa mācību programmas. Diplomus par pirmā līmeņa profesionālo augstāko izglītību sāka izsniegt 2001. gadā. |
| akadēmiskā izglītība (bakalaura grāds) vai otrā līmeņa profesionālā augstākā izglītība (profesionālā bakalaura grāds) | 8 | Iegūts bakalaura diploms vai profesionālā bakalaura diploms. Studiju ilgums pilna laika studijas ir 3–4 gadi.Neieskaitīt pirmā līmeņa profesionālo augstāko izglītību.Padomju laika augstākā izglītība – studiju ilgums mazāks nekā 5 gadi. |
| akadēmiskā izglītība (maģistra grāds) vai otrā līmeņa profesionālā augstākā izglītība (profesionālā maģistra grāds) | 9 | Iegūts maģistra diploms vai profesionālā maģistra diploms. Kopējais pilna laika studiju ilgums – 5 gadi. Augstskolu absolventi (personas, kuras beigušas augstskolu gan pirms, gan pēc 1990. gada).Ārsti, farmaceiti, zobārsti u.c. garās programmas, pēc kurām var stāties doktorantūrā.Padomju laika augstākā izglītība – studiju ilgums ir 5 gadi. |
| doktora grāds  | 10 | Zinātņu doktors. |